रायपुर. दिल्ली में संचालित एचबीएन डेयरीज एंड अलायड लिमिटेड कंपनी पर राज्य के निवेशकों ने 25 करोड़ का दांव खेला है। कंपनी की लुभावनी स्कीम के जाल में फंसकर सैकड़ों लोग पैसे लगा चुके हैं। अब कंपनी के क्रिया कलापों पर पूंजी बाजार नियामक सेबी को शंका होने के बाद राजधानी वासियों में खलबली है। सेबी ने कंपनी को जिस तरह से जांच के घेरे में लेकर नोटिस जारी की है, उससे निवेशकों को अपने इनवेस्टमें को लेकर शंका पैदा हो गई।
एचबीएन कंपनी ने दूध, दही और घी बेचकर रकम दोगुना करने का खेल करीब तीन साल पहले शुरू किया। निवेशकांे का विश्वास जितने के लिए राजेंद्रनगर में भव्य दफ्तर खोला। इसके लिए किराये की बड़ी बिल्डिंग ली गई। निवेशकों को पैसा लगाने के लिए प्रेरित करने करने की गरज से एजेंटों की नियुक्ति की गई। एजेंटों के जरिये कंपनी ने अपनी स्कीम का प्रचार प्रदेश के हर छोटे-बड़े कस्बे और गांव-गांव तक पहुंचाया।
भास्कर की जांच में पता चला है कि दफ्तर चालू करने के बाद कंपनी एक साल तक निवेशकों को उनके निवेश के अनुपात में वायदे के मुताबिक नियमित रुप से भुगतान करती रही। पिछले डेढ़ दो साल से कंपनी का भुगतान करने का सिस्टम गड़बड़ाया। भास्कर की जांच में यह बात भी सामने आई है कि कुछ महीनों से पेमेंट ही नहीं दिया जा रहा है। पिछले कुछ अर्से से निवेशक दफ्तर पहुंचकर लगातार अपनी नाराजगी का इजहार कर रहे हैं। अप्रैल में निवेशकों ने जमकर हंगामा भी किया था। अब जब कंपनी को सेबी ने नोटिस जारी की है, तब कंपनी पूरी तरह से जांच के घेरे में आ गई है।
क्या है कंपनी का दावा
दिल्ली की कंपनी का दावा है कि निवेशकों के पैसे डेयरी के कारोबार में लगाए गए हैं। हरियाणा के समालखा और गन्नौर में उनके डेयरी फार्म में है। निवेशकों के पैसों से पशुओं को खरीदा गया है। इसके बाद दूध और घी का कारोबार किया जा रहा है। इसकी बिक्री से एक निश्चित समय के बाद निवेशकों का पैसा लाभांश के साथ लौटाया जा रहा है।
बैंक जैसे काम करती है कंपनी
एचबीएन के दफ्तर में बैंक की तरह काम होता है। लोगों से वाउचर में रुपया जमा कराते हैं और व्रिडाल फॉर्म से रुपया दिया जाता है। इस बात का खुलासा हुआ है कि कंपनी ने छत्तीसगढ़ में व्यापार करने के लिए आरबीआई से अनुमति ही नहीं ली है। इसके बावजूद रुपया जमा करने और निकालने का खेल सालों से चल रहा है।
शिकायत फिर भी कुछ नहीं
कंपनी के कामकाज को लेकर दर्जनों लोगों ने एसपी, विशेष अनुसंधान सेल और राजेंद्र नगर थाने में लिखित में शिकायत की थी। पुलिस ने कार्रवाई तो दूर जांच तक नहीं की। युवा कांग्रेस के सुनील कुकरेजा ने दफ्तर में प्रदर्शन भी किया था। राजेंद्र नगर थाने की पुलिस ने युकांइयों को एक सप्ताह में कंपनी की जांच रिपोर्ट देने का भरोसा दिलाया था, लेकिन जांच तक शुरू नहीं की गई।
इसलिए जाल में फंसे निवेशक
डेयरी के कारोबार में कंपनी अपने निवेशकों को कई तरह की योजना में शामिल होकर लंबा मुनाफा कमाने का प्रलोभन दे रही है। कंपनी की ओर 9 साल, 6 साल तीन माह, 5 साल 10 महीना, 80 महीना, 48 महीना और 60 महीने के लिए एकमुश्त रकम जमा कराने के बाद बड़े लाभांश के साथ रकम वापस करना का दावा करती है। ऐसे दर्जनों लोगों ने शिकायत की है जिन्हें निवेश करने के बाद अब तक मुनाफे की रकम वापस नहीं की गई है। इतना ही नहीं जब निवेशकों ने लगाई गई रकम वापस करने की मांग की तो कंपनी ने उन्हें दो टूक कह दिया कि निर्धारित समय पूरा होने के बाद ही रकम वापस की जाएगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva